दो दोस्त जंगल जा रहे थे। रास्ते में उन्हें एक भालू मिला। भालू को देखते ही उनमें से एक दोस्त पेड़ पर चढ़ गया, लेकिन पैर में कुछ समस्या होने से दूसरा दोस्त ऐसा नहीं कर सका। इसलिए वह जमीन पर मुर्दे की तहर लेट गया। भालू उसके पास आया और उसे सूंघकर चला गया। भालू के जाने के बाद पहला व्यक्ति पेड़ से उतर गया और दूसरे से पूछा कि भालू ने तुमसे क्या कहा? तब दूसरे व्यक्ति ने जवाब देते हुए कहा कि भालू का यह कहना था कि ऐसे देस्तों से दूर ही रहो, जो विपरीत परिस्थितियों में अथवा खतरा आने पर अकेला छोड़ दे। वाकई इस कहानी का संदेश दिन के उजाले की तरह साफ है। आपसी विश्वास और भरोसा ही हर दोस्ती की बुनियाद होती है। सच्ची दोस्ती में दोस्त के साथ सदैव खड़ा रहना चाहिए। ऐसी दोस्ती में एक-दूसरे की मदद करना एक-दूसरे पर अहसान करना नहीं होता है। यह दोस्ती की सजह अभिव्यक्ति है, उसका मकसद नहीं।